text: Pas på! Det er glat mange steder
  26 december 2014 kl. 07.34
  Vejdirektoratet advarer mod glatte veje flere steder. Forvent lange rejsetider.
  Det er en af de store rejsedage i dag, og vejdirektoratet har et godt råd:
  - Der er saltet stort set overalt på de større veje, men man skal stadig køre forsigtigt. Og især på de mindre kommunale veje kan der være glat, for der er ikke saltet i samme omfang, siger Brit Osted Nielsen, der er vagthavende hos Vejdirektoratet ifølge ritzau.
  Vejdirektoratet forventer omkring 40 procent flere biler på vejene end normalt. Det er især mellem klokken 11 og klokken 17, at der er tæt trafik, lyder det fra Vejdirektoratet.
  - Vi forventer, at trafikken vil glide langsommere i dag på grund af vejret, siger Brit Osted Nielsen.
  